4. POLITIKA KONKURENCE

1. Pogodba o ustanovitvi Evropske skupnosti, Naslov VI, Poglavje 1, Pravila o konkurenci:

(a) Ne glede na člena 87 in 88 Pogodbe ES in pod pogojem, da sta spodnja pogoja izpolnjena, lahko Slovaška do konca fiskalnega leta 2008 za enega upravičenca v industriji motornih vozil uporablja oprostitev od davka na dobiček družb, ki se dodeli na podlagi Uredbe vlade št. 192/1998 Coll., pod pogojem, da vsota pomoči iz te davčne oprostitve ne presega 30 % upravičenih stroškov investicij za zadeven projekt od leta 1998.

Za namene tega odstavka so upravičeni stroški določeni na podlagi Smernic o državni regionalni pomoči [2].

(b) Slovaška Komisiji predloži poročila o spremljanju, ki vsebujejo naslednje podatke:

- na polletni osnovi podatke o upravičenih investicijah, ki jih je investiral upravičenec do pomoči in

- na letni osnovi podatke o pomočeh dodeljenih upravičencu do pomoči po zgornji shemi pomoči.

Slovaška predloži poročila v štirih mesecih po koncu vsakega polletja ali leta, z začetkom s koncem aprila 2003. Prvo poročilo vsebuje podatke, ki se nanašajo na leta 1998 - 2002. Zadnje poročilo se predloži do konca avgusta 2009, razen če se Komisija in Slovaška dogovorita drugače.

(c) Brez poseganja v prejšnji odstavek se uporabljajo določbe o spremljanju iz Uredbe Sveta (ES) št. 659/1999 o podrobnih pravilih za uporabo člena 93 Pogodbe ES.

(d) Če vsota pomoči pred koncem fiskalnega leta 2008 doseže najvišjo dopustno mejo iz odstavka (a), se oprostitev plačila davka prekine in upravičenec dolguje splošen davek na dobiček družbe za tisti del dobička, ki bi presegal najvišjo dopustno mejo, če bi bil oproščen.

2. Pogodba o ustanovitvi Evropske skupnosti, Naslov VI, Poglavje 1, Pravila o konkurenci.

(a) Ne glede na člena 87 in 88 Pogodbe ES lahko Slovaška do konca fiskalnega leta 2009 uporablja za enega upravičenca v jeklarski industriji oprostitev od davka na dobiček družb na podlagi Zakona št. 366/1999 Coll. o davku na dohodek, pod pogojem, da so izpolnjeni naslednji pogoji:

(i) upravičenec do pomoči omeji proizvodnjo in prodajo ploščatih proizvodov (vroče valjani, hladno valjani, prevlečeni) v razširjeni EU. Zgornje meje se določijo na podlagi podatkov za leto 2001. Od leta 2002 naprej lahko upravičenec do pomoči letno poviša zgornjo mejo proizvodnje za 3 % in prodaje za 2 %. Zgornja meja prodaje velja od dne pristopa. Proizvodnja specifičnih tipov proizvodov lahko varira, pod pogojem, da kombinirana proizvodnja ne presega določenih zgornjih mej;

(ii) upravičenec ne razširi obsega skupin končnih proizvodov, ki obstaja na dan 13. decembra 2002;

(iii) skupna pomoč dodeljena upravičencu na podlagi Zakona št. 366/1999 Z.z o davku na dohodek ne presega 500 milijonov USD. Ta pomoč je lahko dodeljena le enkrat ter ne more biti pod nobenim pogojem podaljšana ali obnovljena. Vsaka pomoč, ki se dodeli istemu upravičencu med prehodnim obdobjem, se šteje v znesek 500 milijonov USD;

(iv) upravičenec izpolnjuje pogoje privatizacijske pogodbe glede ohranitve ravni zaposlenosti.

Če je davčna olajšava upravičencu do pomoči prilagojena na tak način, da zagotavlja znatno znižanje skupnega zneska pomoči, pri tem pa ni ogrožena rentabilnost, lahko Komisija ponovno pregleda zgornje pogoje v skladu s postopkom iz člena 88(1) Pogodbe ES. Pred začetkom postopka Komisija upošteva mnenja držav članic o tem, ali je znižanje pomoči znatno. Ta mnenja se izrazijo na podlagi priporočila Komisije in na podlagi ustreznih razpoložljivih podatkov.

(b) Slovaška Komisiji in Svetu predloži polletna poročila o spremljanju, ki vsebujejo naslednje podatke o upravičencu do pomoči:

- proizvodnjo (v tonah) vsakega od naslednjih izdelkov: vroče valjane žice, hladno valjane pločevine, pocinkane pločevine, pocinjene pločevine, elektropločevine, organsko prevlečene pločevine, varjenih cevi ter kakršnihkoli drugih izdelkov, ki jih je treba podrobno določiti;

- prodaja (v tonah) zgornjih izdelkov v razširjeni EU;

- razvoj zaposlovanja v podjetju in regiji, kakor tudi napredek pri pripravah za načrtno pomoč pri iskanju nove zaposlitve za zaposlene;

- enkrat letno stroške za osebje v tekočem letu in v obdobju po privatizaciji;

- enkrat letno dobičke v fiskalnem letu pred odmero davka in specificiran skupni znesek pomoči.

Slovaška predloži poročila v štirih mesecih po koncu vsakega polletja, z začetkom od konca aprila 2003. Prvo poročilo vključuje podatke, ki se nanašajo na leta 2000, 2001 in 2002. Zadnje poročilo se predloži do konca aprila 2010, razen če se Komisija, Svet in Slovaška dogovorijo drugače.

(c) Brez poseganja v prejšnji odstavek se uporabljajo določbe o spremljanju iz Uredbe Sveta (ES) št. 659/1999 o podrobnih pravilih za uporabo člena 93 Pogodbe ES.

(d) Če skupna pomoč pred koncem fiskalnega leta 2009 doseže najvišjo dopustno mejo iz odstavka (a)(iii), se oprostitev plačila davka prekine in upravičenec dolguje splošen davek na dobiček za tisti del dobička, ki bi presegal najvišjo dopustno mejo, če bi bil oproščen.

(e) Če upravičenec ne spoštuje pogoje iz pogodbe o privatizaciji glede ohranitve stopnje zaposlenosti, se pomoč s takojšnjim učinkom prekine in se uporabijo kazni, določene v pogodbi o privatizaciji.

[2] UL C 74, 10.3.1998, str. 9.

--------------------------------------------------